Решение на Общия съд от 25 септември 2024 г. — RTE/ACER
(Дело T-472/21)1
(Енергопотребление — Вътрешен пазар на електроенергия — Регион за изчисляване на преносната способност — Регион CORE — Приемане от ACER на методика за поделяне на разходите за повторно диспечиране и насрещна търговия — Определяне на равнището на толерантност за легитимните кръгови потоци — Член 16, параграф 13 от Регламент (ЕС) 2019/943)
Език на производството: английски
Страни
Жалбоподател: Réseau de transport d’électricité (RTE) (Париж, Франция) (представители: B. Byrne, solicitor, M. Levitt и D. Vasbeck, адвокати)
Ответник: Агенция на Европейския съюз за сътрудничество между регулаторите на енергия (представители: P. Martinet, Z. Vujasinovic и E. Tremmel, подпомагани от P. Goffinet, L. Bersou и M. Shehu, адвокати)
Встъпила страна в подкрепа на жалбоподателя: Френска република (представител: B. Fodda)
Предмет
С жалбата си на основание член 263 ДФЕС жалбоподателят иска отмяна по отношение на него на решението на апелативния съвет на Агенцията за сътрудничество между регулаторите на енергия (ACER) от 28 май 2021 г., с което се потвърждава Решение № 30/2020 на ACER от 30 ноември 2020 г. относно предложението на операторите на електропреносна система от региона за изчисляване на преносната способност, включващ Белгия, Чешката република, Германия, Франция, Хърватия, Люксембург, Унгария, Нидерландия, Австрия, Полша, Румъния, Словения и Словакия, наречен „CORE“, за методика за поделяне на разходите за повторно диспечиране и насрещна търговия и се отхвърля жалбата му по дело A-001-2021 (консолидирано).
Диспозитив
Отменя решението на апелативния съвет на Агенцията за сътрудничество между регулаторите на енергия (ACER) от 28 май 2021 г., постановено по дело A-001-2021 (консолидирано), в частта, в която се потвърждава Решение № 30/2020 на ACER от 30 ноември 2020 г. относно предложението на операторите на електропреносна система от региона за изчисляване на преносната способност, включващ Белгия, Чешката република, Германия, Франция, Хърватия, Люксембург, Унгария, Нидерландия, Австрия, Полша, Румъния, Словения и Словакия, наречен „CORE“, за методика за поделяне на разходите за повторно диспечиране и насрещна търговия и се отхвърля жалбата на жалбоподателя по посоченото дело.
Отхвърля жалбата в останалата ѝ част.
ACER понася направените от нея съдебни разноски и тези на Réseau de transport d’électricité (RTE).
Френската република понася направените от нея съдебни разноски.
____________
1 ОВ C 382, 20.9.2021 г.